b'\n_START_ARTICLE_\nCvetka Bevc\n_START_SECTION_\n\xc5\xbdivljenje\n_START_PARAGRAPH_\nCvetka Bevc je rojena 29. oktobra 1960 v Slovenj Gradcu. Na Filozofski fakulteti v Ljubljani je zaklju\xc4\x8dila \xc5\xa1tudij muzikologije in primerjalne knji\xc5\xbeevnosti ter se po tem \xc5\xa1e izpopolnjevala na University College Cork. Sprva je delovala kot urednica Glasbene mladine, nato kot asistentka na Filozofski fakulteti, kasneje v Uredni\xc5\xa1tvu igranega programa RTV Slovenija, bila je tudi urednica pri Dr\xc5\xbeavni zalo\xc5\xbebi Slovenije, pou\xc4\x8devala je klavir in bila zaposlena pri Dru\xc5\xa1tvu slovenskih pisateljev kot vodja strokovne slu\xc5\xbebe. Med letoma 2007 in 2009 je bila koordinatorka in programska voditeljica Slovenskih dnevov knjige. Je tudi \xc4\x8dlanica Dru\xc5\xa1tva slovenskih pisateljev in uredni\xc5\xa1tva revije Poetikon). \xc5\xbdivi in ustvarja v Ljubljani.\n_START_SECTION_\nDelo\n_START_PARAGRAPH_\nKot ustvarjalka radijskih iger je sodelovala z Radiem Ljubljana, Maribor, Zagreb, Trst, napisala je nekaj filmskih scenarijev (Jaz sem pa muzikant, Kaj pa gospod Bach, Ta Ro\xc5\xbeina dolina) in glasbeno-gledali\xc5\xa1kih predstav (Sadna opera, Klavirski duhec Jo\xc5\xa1ti, Izgubljena pali\xc4\x8dica Vile Apolonije), scenarij in besedilo za animirano TV nanizanko Abecednik zaljubljene krasta\xc4\x8de ter \xc5\xa1tevilne glasbene podobe in izvirne glasbe radijskih iger, gledali\xc5\xa1kih predstav in filmov. V mladinskem delu Desetka je uporabila jezik SMS-ov.\n_START_SECTION_\nNagrade\n_START_PARAGRAPH_\nZa zbirko kratkih zgodb Zgodbe iz somraka je prejela literarno nagrado Mre\xc5\xbee mest 12. Pazinskih literarnih sre\xc4\x8danj. Za svoje delo je na nate\xc4\x8dajih Radia Slovenija prejela nagradne odkupe za radijsko igro, pravljico in kratko prozo. Nagrada za ciklus poezije O angelih in drugih bitjih tr\xc5\xbea\xc5\xa1ke revije Mladika.'